  Руслан Нуриахметов Анжелика Тихонова корреспондент 2022-тӥ арын 12-тӥ тулыспалэ Удмуртиын тямысэтӥзэ Пельняньлэсь дунневыл нуналзэ пусъёзы. Со азьын Удмуртстат пельняне пырись ингредиентъёслэсь дунзэс чаклаз но кӧня тыр яратоно сиёнэз дорын кутыны усёз лыдъяз. 2021-тӥ арын толсуре пусъем дунъёсъя, одӥг килограмм сӥлен пельнянь кутыны 198 манет усёз (2020-тӥ арын толсуре 183 манет усе вал). Со дунэз лыдъян понна Удмуртстатын ужасьёс сяме пырем рецептэз инъет каризы. Отчы пыризы: скал сӥль, парсь сӥль, чабей пызь, сылал, курегпуз но сугон йыр. Килограмм скал сӥль 2021-тӥ арын толсуре 555 манет сылӥз (2020-тӥ арын толсуре 520 манет вал). Парсь сӥль – 380 манет (345 манет вал). Чабей пызь – 43 манет (39 манет вал). Одӥг пачка сылал – 12 манет (10 манет вал). Сугон йыр – 27 манет (25 манет вал). Дас курегпуз – 85 манет (71 манет вал). Тросэз пельнянез пӧртэм соусъёсы веттаса сиыны ярато: йӧлвылэ, майонезэ яке мукет. Озьы, 2021-тӥ ар пумын килограмм йӧлвыл 198 манет сылӥз, майонез – 239 манет, кетчуп – 173 манет, шуккем вӧй – 607 манет. Озьы ик куд-огъёсыз пельнянязы курыт перец но ватсало – со ар пумын килограммез понна 1 сюрс 668 манет сылэ вал. Гуртын кутыны мылкыд карисьтэмъёс магазинъёсысь но пӧртэм-пӧртэм пельнянь басьтыны быгато. Сӥлё пушкесоосыз килограммез понна шор лыдын 303 манет сыло. Со, 2020-тӥ арен ӵошатыса, 8 процентлы дуногес. Пусъём, удмуртъёс пельнянез асьсэ йӧскалык сиёнэнызы лыдъяло. Сое трос пӧртэм пушкесъёсын пӧрало: сӥлен, картофкаен, губиен, кубистаен, кузятэмен но мукет. Тодэ вайытом, матысь нуналъёсы Удмуртиын кӧтэз пельнянен топ-топ тырыны луоз, уго элькунын Пельняньлэн дунневыл нуналэз азьын «пельнянь» арня ортчоз. Со улсын тросаз кафеосын но ресторанъёсын пельняньлы сӥзем нимаз менюоссы луозы. Со сяна, яратоно сиёнэн фестивальлэн ужрадъёсаз но кунояськыны луоз. Соос 5-тӥ тулыспалысен 12-тӥ тулыспалозь ортчозы. Тегъёс: пельнянь Пельняньлэндунневылнуналэз Удмуртия Удмуртстат Мерлык  